Só kan regsfirmas aanpas in die post-Covid-19-tydperk - Solidariteit GildesSolidariteit Gildes Só kan regsfirmas aanpas in die post-Covid-19-tydperk - Solidariteit Gildes
Tuis / Gilde Artikels / Só kan regsfirmas aanpas in die post-Covid-19-tydperk
Só kan regsfirmas aanpas in die post-Covid-19-tydperk
Net soos met talle ander sektore, bedrywe en industrieë het die Covid-19-pandemie 'n groot impak op regsfirmas en dit sal ná die afloop daarvan voortgaan.
Die Covid-19-pandemie sal die regsbedryf na verwagting onder meer in die digitale era indwing. Die regsbedryf is een van die bedrywe wat bekend is vir die tydsame inspan van tegnologie.
Weens die Covid-19-pandemie en die gepaardgaande afsonderingsregulasies word regslui ook gedwing om van hul huise af te werk, vergaderings op aanlynplatforms te hou en van aanlynbiblioteke en -hulpbronne gebruik te maak. Dit het vir eers fisieke konsultasies en vergaderings, hofverskynings en biblioteeknavorsing vervang.
Die afsonderingsregulasies het verder tot gevolg dat aanvanklik net sekere hofsake aangehoor word, met die meeste van die sake wat oor 'n afstand, sonder fisieke kontak of selfs aanlyn deur middel van oudiovisuele middele, aangehoor word. Net diegene met 'n wesenlike belang by 'n saak word toegelaat om hofverrigtinge by te woon terwyl talle sake bloot uitgestel word. Baie uitsprake word ook per e-pos gelewer.
Dié verwikkelinge noop regsfirmas om te heroorweeg hoe hulle sake doen. Net soos met maatskappye in ander sektore sal regsfirmas hul modelle en prosesse moet aanpas met baie vertroue wat in tegnologie geplaas word.
Die gebruik van tegnologie het regsfirmas gedwing om byvoorbeeld lywige papierlêers met elektroniese lêers te vervang, wat beter veiligheid en toeganklikheid beteken en die deel en uitruil van dokumente aansienlik vergemaklik. Die inspan van tegnologie het verder tot gevolg gehad dat regsfirmas se ligging minder belangrik geword het weens konsultasies wat aanlyn kan plaasvind.
Regsfirmas moet dus sorg dat hulle mededingend kan bly in die lig van die veranderende eise van hul kliënte en tegnologie aktief gebruik om te verseker dat die beroep nie irrelevant word nie.
Die Covid-19-pandemie en gevolglike afsonderingsregulasies het ook daartoe gelei dat wetgewing in plek gestel is wat 'n reeks nuwe regskwessies aan die lig gebring het. Regslui moet dus seker maak dat hulle al die fynere besonderhede van die wetgewing en regskwessies onder die knie het ten einde te verseker dat hulle kliënte na die beste van hul vermoë kan adviseer.
Met die afsonderingsregulasies wat verslap word en die ekonomie wat geleidelik heropen word, keer al hoe meer mense terug werk toe. Sake sal egter nie meer soos gewoonlik verloop nie en regsfirmas kan in hierdie opsig kennis neem van nuwe uitdagings in die werkplek waar hul bystand moontlik verleen kan word.